Νέο σχέδιο ψηφίσματος για το Ιράκ στο Συμβούλιο Ασφαλείας του ΟΗΕ, - 2004-06-02
που δίνει κυριαρχία στη νέα, μεταβατική, κυβέρνηση της χώρας.
Οι ΗΠΑ και η Βρετανία υπέβαλαν στο Συμβούλιο Ασφαλείας του ΟΗΕ νέο σχέδιο ψηφίσματος , το οποίο προβλέπει να δοθεί κυριαρχία στη μεταβατική κυβέρνηση του Ιράκ στο τέλος αυτού του μήνα. Βάσει του μέτρου η προσωρινή ιρακινή κυβέρνηση αναλαμβάνει τον έλεγχο όλων των φυσικών πόρων της χώρας, της αστυνομίας και των στρατιωτικών δυνάμεων. Επίσης τίθεται προθεσμία για την αποχώρηση των κάτω από αμερικανική ηγεσία δυνάμεων του συνασπισμού, καθώς ορίζεται ότι η απόσυρση θα γίνει όταν εγκατασταθεί στο Ιράκ εκλεγμένη κυβέρνηση. Αυτό αναμένεται πως θα γίνει στις αρχές του 2006. Το νέο σχέδιο ψηφίσματος κατατέθηκε χθες λίγες ώρες μετά από την ανακοίνωση της σύνθεσης της νέας μεταβατικής ιρακινής κυβέρνησης. Στο μεταξύ, χθες 14 άνθρωποι σκοτώθηκαν στο Ιράκ από δυο εκρήξεις παγιδευμένων αυτοκινήτων. Εξ άλλου, δύο Πολωνοί εργολάβοι και πέντε βοηθοί τους απήχθησαν στην περιοχή της Βαγδάτης χθες, αλλά ο ένας από τους δύο Πολωνούς κατάφερε να διαφύγει. Πολωνοί αξιωματούχοι είπαν πως ομάδα ανδρών μπήκε στα γραφεία μιας πολωνικής εταιρείας τηλεπικοινωνιών και απήγαγε πέντε υπαλλήλους: δύο Πολωνούς, τρεις κούρδους φρουρούς ασφάλειας και δυο Ιρακινές. Πολωνοί αξιωματούχοι στο Ιράκ δηλώνουν πως ο ένας από τους δύο Πολωνούς κατάφερε να διαφύγει και είναι σε καλή κατάσταση. Σύμφωνα με δημοσιογραφικές πληροφορίες ο Πολωνός αυτός μπόρεσε και έσπασε το τζάμι του παραθύρου του οχήματος των απαγωγέων και πήδηξε έξω παρόλο που φορούσε χειροπέδες.